જસુભાઇ માસ્તર ઘરની આજુબાજુ એકઠા થયેલા લોકસમુદાયને જોઇ રાજી થઇ ગયા. એમણે પાસે ઊભેલા યુવાનને પૂછ્યું, ‘આટલા બધા અસીલો એકસાથે ? અને હું ક્યાં છું ? આ મારી ઓફિસ હોય તેમ લાગતું નથી. મારા આસિસ્ટંટો ક્યાં ? મારો સ્ટાફ ક્યાં ? આ અસીલોમાંથી કેટલાકને ઓળખું છું. એ શિક્ષકો છે. એમને હાયરસ્કેલ માટે રિટ કરવી છે ?’ એ યુવાન જસુભાઇ માસ્તરનો પુત્ર હતો. પિતાની વાત સાંભળી એ સ્તબ્ધ થઈ ગયો. પિતા પુન:જીવિત થયા એના આશ્ચર્યમાંથી એ હજુ બહાર નહોતો આવ્યો, ત્યાં અસીલોની વાત સાંભળી એ એકદમ સ્તબ્ધ થઈ ગયો. તેણે કહ્યું, ‘ બાપુજી ! મને કહેતાં સંકોચ થાય છે, પણ હૃદયરોગના હુમલાથી તમારું અવસાન થયું છે, એમ ડોક્ટર શાહસાહેબે કહ્યા પછી તમને સ્મશાને લઈ જવાની તૈયારીમાં અમે પડ્યાં હતાં. નનામીનો સામાન પણ હમણાં જ આવી જશે.’